EUROPSKA KOMISIJA Bruxelles, 3.12.2015. COM(2015) 559 final/2 2015/0259(NLE) CORRIGENDUM

This document corrects document COM(2015) 559 final of 10.11.2015.

Concerns all language versions.

Modification of Articles 2 and 10 to clarify their application to recreational fisheries.

The text shall read as follows: Prijedlog UREDBE VIJEĆA o utvrđivanju ribolovnih mogućnosti za 2016. za određene riblje stokove i skupine ribljih stokova koje se primjenjuju u vodama Unije te za plovila Unije u određenim vodama izvan Unije



OBRAZLOŽENJE 1.KONTEKST PRIJEDLOGA •Razlozi i ciljevi prijedloga Svim uredbama o ribolovnim mogućnostima mora se ograničiti izlov ribljih stokova na razine koje moraju biti u skladu sa sveobuhvatnim ciljevima zajedničke ribarstvene politike (ZRP). U tom pogledu, Uredbom (EU) br. 1380/2013 Europskog parlamenta i Vijeća o zajedničkoj ribarstvenoj politici („osnovna uredba o ZRP-u”) utvrđuju se ciljevi godišnjih prijedloga ograničenja ulova i ribolovnog napora kako bi se osigurala ekološka, gospodarska i društvena održivost ribolova Unije. Korištenje ribolovnih mogućnosti godišnji je ciklus upravljanja (dvogodišnji u slučaju dubokomorskih stokova). Međutim to ne sprečava uvođenje dugoročnih pristupa upravljanja. Unija je u tom smislu ostvarila znatan napredak: ključni stokovi od komercijalnog interesa podložni su višegodišnjim planovima upravljanja, a godišnji TAC-ovi i gornje granice napora moraju biti u skladu s tim planovima. Ovim su prijedlogom obuhvaćene ribolovne mogućnosti koje Unija utvrđuje autonomno. Međutim njime su obuhvaćene i ribolovne mogućnosti koje proizlaze iz višestranih ili dvostranih savjetovanja. Rezultati savjetovanja provode se osiguravanjem unutarnje raspodjele među država članicama prema načelu relativne stabilnosti. Stoga su ovim prijedlogom, pored autonomnih stokova Unije, obuhvaćeni: dijeljeni stokovi odnosno stokovi u Sjevernom moru i Skagerraku kojima se zajednički upravlja s Norveškom, ili stokovi povezani sa savjetovanjima s obalnim državama Konvencije za ribarstvo u sjeveroistočnom Atlantiku (NEAFC), ribolovne mogućnosti koje proizlaze iz sporazuma postignutih u okviru regionalnih organizacija za upravljanje ribarstvom (RFMO). Velik broj ribolovnih mogućnosti u ovom je prijedlogu označen kao „pm” (pro memoria). To je zato što: –savjeti za određene stokove nisu dostupni u trenutku u kojem se prijedlog donosi, ili –određena ograničenja ulova i ostale preporuke nadležnih RFMO-ova još se očekuju jer njihovi godišnji sastanci još nisu održani, ili –podaci o određenim stokovima u grenlandskim vodama te dijeljenim stokovima ili stokovima razmijenjenima s Norveškom i ostalim trećim zemljama još nisu dostupni i bit će utvrđeni nakon savjetovanja s tim zemljama u studenome i prosincu 2015. ili –za neke TAC-ove savjeti su primljeni, ali je njihova evaluacija još u tijeku. Pregled stokova Kao što je uobičajeno, Komisija je u svojoj godišnjoj Komunikaciji u vezi sa savjetovanjem o ribolovnim mogućnostima (COM(2015)239, dalje u tekstu „Komunikacija”) preispitala stanje na koje se mora odgovoriti prijedlozima ribolovnih mogućnosti. U Komunikaciji se iznosi pregled stanja stokova na temelju nalaza znanstvenih savjeta iz 2015. S pozitivne strane, u Komunikaciji je navedeno da je broj stokova za koje je dostupna potpuna analiza u porastu. Više od polovice stokova za koje je dostupan savjet MSY lovi se na razini koja je jednaka razini koja bi mogla osigurati najveći održivi prinos ili je niža od nje. Kao odgovor na zahtjev Komisije, Međunarodno vijeće za istraživanje mora (ICES) 30. lipnja 2015. iznijelo je svoje godišnje savjete povezane s većinom ribljih stokova obuhvaćenih ovim prijedlogom. ICES je uzeo u obzir smjernice koje je Komisija iznijela u svojoj Komunikaciji. Znanstveni savjeti koje je iznio ICES u bitnome ovise o podacima: samo oni stokovi za koje su dostupni dostatni i pouzdani podaci mogu se u potpunosti ocijeniti u svrhu procjene njihove veličine i predviđanja njihove reakcije na različite načine iskorištavanja (takozvane „tablice opcija ulova”). Ako su dostupni dostatni podaci, znanstvena tijela mogu procijeniti prilagodbe ribolovnih mogućnosti kojima će se osigurati najveći održivi prinos (MSY) stokova. Taj se savjet, stoga, naziva „savjet MSY”. U ostalim se slučajevima znanstvena tijela oslanjanju na načelo predostrožnog pristupa te iznose preporuke u pogledu razine ribolovnih mogućnosti. Metodologija koju u tom smislu primjenjuje ICES predstavljena je u objavljenom materijalu ICES-a koji se odnosi na provedbu savjeta o stokovima za koje su podaci ograničeni. Glavna skupina predloženih TAC-ova obuhvaćena je Prilogom I.A. Tim su prilogom obuhvaćena 153 TAC-a za stokove izlovljene u Skagerraku, Kattegatu, potpodručjima ICES-a I., II., III., IV., V., VI., VII., VIII., IX., X., XII. i XIV., vodama EU-a na području CECAF-a i vodama Francuske Gvajane. Jedanaest TAC-ova utvrđeno je u skladu sa savjetom MSY. U pogledu ostalih:

tri su TAC-a predložena u skladu s dugoročnim strategijama upravljanja, na primjer planovima upravljanja koji proizlaze iz posebnih uredaba o ZRP-u na snazi, prijedlozima Komisije povezanima s planovima upravljanja koji još nisu doneseni ili pristupom upravljanja koji su iznijela savjetodavna vijeća (AC), a znanstvena savjetodavna tijela ocijenila predostrožnim, 51 TAC odnosi se na stokove za koje su podaci ograničeni, za koje nije dostupna potpuna ocjena. Od toga je 26 TAC-ova predloženo na istoj razini kao 2015., nakon zajedničke izjave Vijeća i Komisije prema kojoj ribolovne mogućnosti ostaju stabilne, osim ako postanu dostupni znanstveni savjeti koji ukazuju na pogoršanje stokova. Ta se odluka temelji na činjenici da je većina navedenih stokova usputni ulov u mješovitom ribolovu i da promjene TAC-ova nemaju stvarnog utjecaja na razvoj njihova stanja, dok ponavljana smanjenja TAC-ova mogu dovesti do regulatornog odbacivanja ulova, preostali TAC-ovi u ovoj su fazi prikazani u obliku „pm” (pro memoria) zbog toga što znanstveni savjeti još nisu dostupni ili su potrebne dodatne analize savjeta ili bi međunarodni pregovori ili sporazumi trebali biti zaključeni tijekom godine (primjerice, sastanci RFMO-ova). U pogledu tih stokova bit će potrebno ažurirati prijedlog kada s njima povezani savjeti i podaci postanu dostupni. Sve predložene ribolovne mogućnosti u skladu su sa znanstvenim savjetima koje je Komisija primila u vezi sa stanjem stokova i koji se primjenjuju na način iznesen u Komunikaciji. Obveza iskrcavanja uvedena Uredbom (EU) br. 1380/2013 Obveza iskrcavanja uvedena novom uredbom o ZRP-u postupno se primjenjuje od 2015. do 2019. U 2019. svi stokovi obuhvaćeni TAC-om bit će podložni obvezi iskrcavanja. Od 1. siječnja 2016. obveza iskrcavanja počet će se primjenjivati na određene oblike pridnenog ribolova u vodama Sjevernog mora te sjeverozapadnog i jugozapadnog Atlantskog oceana. Na temelju zajedničkih preporuka koje su dostavile države članice, a u skladu s člankom 15. Uredbe (EU) br. 1380/2013, Komisija je donijela delegirane uredbe kojima se utvrđuju posebni planovi odbacivanja. Uvođenjem obveze iskrcavanja, a u skladu s člankom 16. stavkom 2. Uredbe (EU) br. 1380/2013, predloženim se ribolovnim mogućnostima ne odražava iskrcana već ulovljena količina, uzimajući u obzir činjenicu da odbačeni ulov više nije dopušten. To se čini na temelju primljenih znanstvenih savjeta za riblje stokove u oblicima ribolova iz članka 15. stavka 1. nove osnovne uredbe o ZRP-u. Ribolovne mogućnosti trebalo bi utvrditi i u skladu s ostalim relevantnim odredbama tj. člankom 16. stavkom 1. (o načelu relativne stabilnosti) i stavkom 4. (o ciljevima zajedničke ribarstvene politike i pravilima utvrđenima višegodišnjim planovima). Stoga će Komisija predložiti povećanja TAC-ova za stokove koji će postati podložni obvezi iskrcavanja u 2016. U slučaju da se dio ulova za određeni stok mora iskrcati u ribolovu koji je podložan obvezi iskrcavanja u 2016., dok se preostali ulov za isti stok još može odbaciti (jer je ulovljen u ribolovu na koji se obveza iskrcavanja primjenjuje od 2017. do 2019.), Komisija će, na temelju najboljih raspoloživih podataka, predložiti povećanja TAC-ova koja odgovaraju iznosima koji će se morati iskrcati. Komisija je državama članicama uputila zahtjev za dostavu podrobnih podataka o odbačenom ulovu te je primila te podatke za Sjeverno more. Za sjeverozapadne i jugozapadne vode države članice dostavile su podatke na temelju prosječnih stopa odbačenog ulova. Komisija je stoga zatražila znanstvene savjete o udjelu u ukupnom ulovu i odbačenom ulovu za svaki segment flote obuhvaćen obvezom iskrcavanja za dotične stokove te o stopi odbačenog ulova za te segmente flote i te stokove. Komisija je zatražila i znanstvene savjete o primjeni prosječnih stopa odbačenog ulova kao osnovi za prilagodbe TAC-ova. Budući da zatraženi znanstveni savjeti još nisu dostupni, TAC-ovi na koje se odnosi povećanje zbog uvođenja obveze iskrcavanja u 2016. označeni su kao „pm”. Na kraju, mora se razmotriti i veza između nove osnovne uredbe o ZRP-u i Uredbe Vijeća (EZ) br. 847/96. Potonjom se uredbom utvrđuju dodatni uvjeti za upravljanje TAC-ovima iz godine u godinu, uključujući odredbe o fleksibilnosti u skladu s člancima 3. i 4. za zaštitne odnosno analitičke stokove. U skladu s člankom 2. te uredbe, pri utvrđivanju TAC-ova Vijeće odlučuje na koje se stokove članak 3. i 4. ne primjenjuju, posebno na temelju biološkog statusa stokova. Nedavno je člankom 15. stavkom 9. Uredbe (EU) br. 1380/2013 uveden novi mehanizam fleksibilnosti. Stoga bi, radi izbjegavanja pretjerane fleksibilnosti kojom bi se ugrozilo načelo racionalnog i odgovornog iskorištavanja živih morskih bioloških resursa i spriječilo postizanje ciljeva zajedničke ribarstvene politike, trebalo razjasniti da se članci 3. i 4. Uredbe (EZ) br. 847/96 ne mogu primjenjivati dodatno uz godišnju fleksibilnost predviđenu u članku 15. stavku 9. Uredbe (EU) br. 1380/2013. Mjere povezane s lubinom U savjetu ICES-a za lubin za 2016. ističe se ugroženost tog stoka: stok u mrijestu i dalje se smanjuje, a obnova je i dalje niska. Budući da je ribolovna smrtnost lubina u sjeveroistočnom Atlantiku trenutačno četverostruko viša od razine koja bi osigurala najveći održivi prinos (MSY), ICES je ponovno savjetovao znatno smanjenje ribolovne smrtnosti tog stoka. Lubin je vrsta koja kasno sazrijeva, pa se trajanje oporavka stoka procjenjuje na 4 – 7 godina. Potrebno je bez odlaganja primijeniti sveobuhvatan paket mjera radi rješavanja naglog smanjenja stoka. S obzirom na ozbiljnost savjeta ICES-a za 2015., jasna je potreba za daljnjom provedbom mjera zaštite tog stoka, daljnjim napretkom na temelju onoga postignutog u 2015. te osiguranjem daljnje zaštite stoka u mrijestu, povećanja obnove i smanjenja ulova lubina. Predloženim se mjerama namjerava osigurati da obnovi stoka pridonesu svi oni koji bi od nje imali koristi. Smatra se da su društvene i gospodarske posljedice poduzimanja mjera u ovom trenutku veće od troška koji bi nastao da se te mjere ne poduzmu i da se stok nastavi smanjivati. Potreban je usklađen pristup upravljanju kako bi se stok lubina obnovio i srednjoročno doveo do razine održivosti. Komisija namjerava predložiti mjere za upravljanje lubinom u okviru budućeg višegodišnjeg plana upravljanja za stokove Sjevernog mora. •Usklađenost s postojećim odredbama u relevantnom području politike Predložene mjere u skladu su s ciljevima i pravilima zajedničke ribarstvene politike i Unijine politike održivog razvoja. •Usklađenost s ostalim politikama Unije Predložene mjere u skladu su s ostali politikama Unije, u prvom redu s politikama u području zaštite okoliša. 2.PRAVNA OSNOVA, SUPSIDIJARNOST I PROPORCIONALNOST

•Pravna osnova Pravna osnova ovog prijedloga jest članak 43. stavak 3. Ugovora o funkcioniranju Europske unije. Obveze Unije povezane s održivim iskorištavanjem živih morskih resursa proizlaze iz obveza utvrđenih u članku 2. nove osnovne uredbe o ZRP-u. •Supsidijarnost (za neisključivu nadležnost) Prijedlog je u isključivoj nadležnosti Unije kako je navedeno u članku 3. stavku 1. točki (d) Ugovora. Stoga se načelo supsidijarnosti ne primjenjuje. •Proporcionalnost Prijedlog je u skladu s načelom proporcionalnosti zbog sljedećeg razloga: ZRP je zajednička politika. U skladu s člankom 43. stavkom 3. Ugovora Vijeće donosi mjere o utvrđivanju i raspodjeli ribolovnih mogućnosti. Predloženom Uredbom Vijeća ribolovne mogućnosti raspodjeljuju se državama članicama. Uzimajući u obzir članke 16. i 17. Uredbe (EU) br. 1380/2013, države članice te mogućnosti naizmjence raspodjeljuju među regijama ili gospodarskim subjektima prema vlastitom nahođenju. Države članice stoga imaju širok manevarski prostor za odlučivanje o društveno-gospodarskom modelu koji su odabrale za iskorištavanje ribolovnih mogućnosti koje su im raspodijeljene. Prijedlog nema nikakve nove financijske posljedice za države članice. Ovu Uredbu Vijeće donosi svake godine, a javna i privatna sredstva potrebna za njezinu provedbu već su na raspolaganju. •Odabir instrumenta Predloženi instrument: uredba. 3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA •Ex post evaluacije / provjera primjerenosti postojećeg zakonodavstva Uredba o utvrđivanju ribolovnih mogućnosti preispituje se nekoliko puta godišnje radi unošenja potrebnih promjena kako bi se uzeli u obzir najnoviji znanstveni savjeti i ostale promjene. •Savjetovanja s dionicima (a)Metode savjetovanja, glavni ciljani sektori i opći profil ispitanika Komisija se o svojem predloženom pristupu raznim prijedlozima o ribolovnim mogućnostima na temelju Komunikacije o ribolovnim mogućnostima za 2015. savjetovala s dionicima, posebno preko savjetodavnih vijeća (AC), i državama članicama. Osim toga, Komisija je uzela u obzir smjernice iz svoje Komunikacije Vijeću i Europskom parlamentu o poboljšanju savjetovanja o upravljanju ribarstvom Zajednice (COM(2006)246 završna verzija), u kojoj su iznesena načela za tzv. postupak predviđanja (front loading). Nadalje, Komisija je 14. srpnja 2015. organizirala događaj za dionike na kojem su predstavljeni ishodi znanstvenih savjeta i njihove ključne posljedice te se o njima vodila rasprava. (b)Sažetak odgovora i njihovo uzimanje u obzir

U odgovoru na prethodno navedenu Komunikaciju Komisije o ribolovnim mogućnostima odražava se stajalište dionika o procjeni Komisije koja se odnosi na stanje resursa i način osiguravanja primjerenog upravljanja. Komisija je te odgovore uzela u obzir prilikom sastavljanja prijedloga. •Prikupljanje stručnih mišljenja i njihova uporaba U pogledu primijenjene metodologije, Komisija se, kako je već navedeno, savjetovala s Međunarodnim vijećem za istraživanje mora (ICES). Savjeti ICES-a temelje se na savjetodavnom okviru koji su izradile njegove stručne skupine i tijela koja donose odluke te su izdani u skladu s Memorandumom o razumijevanju usuglašenim s Komisijom. Krajnji je cilj uspostaviti i održati razine stokova koje mogu proizvesti MSY. Taj je cilj izričito ugrađen u novu osnovnu uredbu o ZRP-u, posebno u njegov članak 2. stavak 2., gdje se navodi da će se taj cilj „postići […] do 2015., gdje je to moguće i, na postupnoj, progresivnoj osnovi, najkasnije do 2020. za sve stokove”. U tom se odražava obveza Unije preuzeta u vezi sa zaključcima Svjetskog sastanka na vrhu o održivom razvoju održanog 2002. u Johannesburgu i njegovim planom provedbe. Kako je već navedeno, podaci o razinama najvećeg održivog prinosa (MSY) dostupni su za određene stokove. Među njima su i vrlo važni stokovi u smislu ulova i tržišne vrijednosti poput oslića, bakalara, grdobine, lista, patarača, koljaka i škampa. Za ostvarenje cilja MSY-ja u pojedinim bi slučajevima moglo biti potrebno smanjiti stopu ribolovne smrtnosti i/ili ulov. U tom se kontekstu u ovom prijedlogu, kada je to moguće, primjenjuje savjet MSY. U skladu s ciljevima zajedničke ribarstvene politike, ako se TAC-ovi predlažu na temelju savjeta MSY, TAC odgovara razini koja, u skladu s tim savjetom, može postići cilj MSY-ja u 2015. Tim se pristupom slijede načela predstavljena u Komunikaciji o ribolovnim mogućnostima za 2015. U vezi sa stokovima za koje su podaci ograničeni, znanstvena savjetodavna tijela izdaju preporuke koje se odnose na smanjenje, stabilizaciju ili dopuštanje povećanja ulova. Savjeti ICES-a u mnogim slučajevima pružaju kvantitativne smjernice o takvim varijacijama, temeljene na njihovoj metodologiji najveće promjene ulova +/- 20 %, od godine do godine, iz razloga predostrožnosti. Te se smjernice primjenjuju na utvrđivanje predloženih TAC-ova. U slučajevima u kojima nema nikakvih znanstvenih savjeta, slijedi se načelo predostrožnog pristupa, što znači smanjenja zaštitnog TAC-a za 20 %. Za određene će se stokove (uglavnom stokove koji žive na širokom području, morske pse i raže) savjeti iznijeti na jesen. Nakon primitka navedenih savjeta prijedlog će trebati primjereno ažurirati. Na kraju, kako je prethodno navedeno, u vezi s određenim stokovima savjeti se primjenjuju za potrebe provedbe planova upravljanja. •Procjena učinka Područje primjene uredbe o ribolovnim mogućnostima određeno je člankom 43. stavkom 3. Ugovora. Unija je donijela čitav niz višegodišnjih planova upravljanja za stokove od ključne gospodarske važnosti, uključujući bakalar, list, iverak zlatopjeg i ostale. Prije njihova donošenja ti planovi podliježu procjeni učinka. Nakon što stupe na snagu, njima se utvrđuju razine TAC-a i napora koje se moraju utvrditi za navedenu godinu kako bi se ostvarili njihovi dugoročni ciljevi. Komisija je obvezna iznijeti svoj prijedlog ribolovnih mogućnosti u skladu s tim planovima dokle god su oni važeći i na snazi. Zbog toga su mnoge ključne ribolovne mogućnosti obuhvaćene prijedlogom posljedica posebne procjene učinka izvršene u odnosu na plan na kojem se temelje. U pogledu ostalih TAC-ova, usprkos činjenici da višegodišnji planovi možda neće biti provedeni, prijedlogom se nastoje izbjeći kratkoročni pristupi u korist dugoročnih odluka povezanih s održivosti te se uzimaju u obzir inicijative dionika i savjetodavnih vijeća ako su im ICES i/ili STECF dali pozitivnu ocjenu. Nadalje, prijedlog reforme ZRP-a koji je iznijela Komisija propisno je izrađen na temelju procjene učinka (SEC(2011)891) u čijem je kontekstu analiziran cilj MSY-ja. U zaključcima procjene učinka taj se cilj navodi kao uvjet koji je potreban za postizanje ekološke, gospodarske i društvene održivosti. U vezi s ribolovnim mogućnostima i stokovima RFMO-ova koji se dijele s trećim zemljama, ovim se prijedlogom u biti prenose mjere dogovorene na međunarodnoj razini. Pitanja svih elemenata važnih za ocjenu mogućih učinaka ribolovnih mogućnosti rješavaju se u fazi pripreme i provedbe međunarodnih pregovora u okviru kojih se ribolovne mogućnosti Unije usuglašavaju s trećim osobama. •Primjerenost propisa i pojednostavnjenje Prijedlogom se omogućuje pojednostavljenje upravnih postupaka za javna tijela (tijela Unije ili državna tijela), posebno u vezi sa zahtjevima koji se odnose na upravljanje naporom i potpuno dokumentirani ribolov. •Temeljna prava Ne primjenjuje se. 4.UTJECAJ NA PRORAČUN Predložene mjere nemaju utjecaj na proračun. 5.OSTALI DIJELOVI •Planovi provedbe i mehanizmi praćenja, evaluacije i izvješćivanja

Na temelju postojeće zajedničke ribarstvene politike provode se odredbe ove Uredbe te se kontrolira njezina usklađenost. •Detaljno obrazloženje posebnih odredaba i prijedloga Ovaj je prijedlog ograničen na utvrđivanje i raspodjelu ribolovnih mogućnosti i uvjeta koji su funkcionalno povezani s korištenjem tim mogućnostima. U smislu stvarnih kretanja povezanih s razvojem stokova, mogu se istaknuti sljedeći slučajevi: Iberijske vode Stok grdobine neznatno se pogoršao, stok patarača nastavlja tendenciju pogoršanja iz prethodne godine, a više funkcionalnih jedinica škampa i dalje je osiromašeno. Biomasa oslića južnih mora stabilizira se, dok je ribolovni pritisak i dalje previsok. Biskajski zaljev Stanje stoka lista se i dalje pogoršava. Unazad nekoliko godina znanstvenici savjetuju smanjenje TAC-a. ICES je 2013. razmotrio mjere predostrožnosti za dugoročno upravljanje koje su predložili dionici. TAC za 2105. temeljio se na tim mjerama usmjerenima na održavanje TAC-a na istoj razini uz postupno smanjenje smrtnosti ribe na održive razine. Budući da je došlo do porasta ribolovne smrtnosti tijekom posljednjih godina, a biomasa je trenutačno ispod preventivne razine, TAC-ove u 2016. trebalo bi smanjiti. Keltsko more i La Manche Unatoč poduzetim mjerama, u tom su području i dalje prisutne visoke razine odbačenog ulova, u vezi s ribolovom ozimica i iveraka. U skladu s tim, znanstveni savjeti pozivaju na znatna smanjenja TAC-a (primjerice za bakalar i koljak). U pogledu lista u istočnom dijelu kanala La Manche prednost se mora dati primjeni hitnih mjera za oporavak tog stoka: tijekom zadnje dvije godine obnova je niska te je dugoročna održivost ribolova ugrožena. Zapadno od Škotske Stanje bakalara i pišmolja i dalje je loše, a odbačeni ulov u toj regiji još uvijek iznosi 70 % za obje vrste. Situacija se može pogoršati savjetom o škampu koji će se objaviti najesen. Odbacivanje prevelikih primjeraka i primjeraka koji premašuju kvotu i dalje je problem. Irsko more Stanje bakalara i pišmolja i dalje je loše iako se čini da je selektivnost za flotu škampa dovela do određenih rezultata za ta dva stoka; međutim savjeti ICES-a i dalje navode visoku razinu odbacivanja ulova. Stok lista u mrijestu i dalje je na najnižoj zabilježenoj razini. Nasuprot tome, iverak zlatopjeg premalo se iskorištava i uvelike odbacuje, no stok mu je stabilan. Kattegat U vezi s bakalarom u Kattegatu, savjet za 2016. upućuje na poboljšanje. Biomasa stoka u mrijestu snažno se povećala u odnosu na njezinu povijesno najnižu razinu u 2009. Smrtnost je u padu od 2008. ICES i dalje ističe problem odbacivanja ulova, smatra se da je stok još uvijek u lošem stanju. Sjeverno more Stokovima bakalara, koljaka, pišmolja, crnog bakalara (ugljenar), iverka zlatopjega, skuše i haringe u Sjevernom moru upravlja se zajedno s Norveškom pa će TAC-ovi i dodijeljene kvote biti utvrđeni nakon savjetovanja EU-a i Norveške u studenome i prosincu. Općenito stanje za Sjeverno more je pozitivno. Koljak, haringa i iverak zlatopjeg su u porastu. Bitna je promjena to da se bakalar snažno obnavlja iako ga se još lovi iznad razine ulova koja omogućuje najviši održivi prinos (Fmsy) i stok mu još nije dosegao preventivnu biomasu. Nasuprot tome, znanstveni savjet za koljušku i Nephrops upućuje na to da su smanjenja TAC-a opravdana. 2015/0259 (NLE) Prijedlog

UREDBE VIJEĆA o utvrđivanju ribolovnih mogućnosti za 2016. za određene riblje stokove i skupine ribljih stokova koje se primjenjuju u vodama Unije te za plovila Unije u određenim vodama izvan Unije VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov čanak 43. stavak 3., uzimajući u obzir prijedlog Europske komisije, budući da: (1)Člankom 43. stavkom 3. Ugovora previđeno je da Vijeće, na prijedlog Komisije, donosi mjere o utvrđivanju i raspodjeli ribolovnih mogućnosti. (2)Uredbom (EU) br. 1380/2013 Europskog parlamenta i Vijeća zahtijeva se da se mjere očuvanja donose uzimajući u obzir raspoložive znanstvene, tehničke i gospodarske savjete, prema potrebi uključujući izvješća koja su sastavili Znanstveni, tehnički i gospodarski odbor za ribarstvo (STECF) i druga savjetodavna tijela, te u svjetlu eventualnih savjeta primljenih od savjetodavnih vijeća. (3)Zadatak je Vijeća donijeti mjere o utvrđivanju i raspodjeli ribolovnih mogućnosti, prema potrebi uključujući određene uvjete koji su s tim funkcionalno povezani. U skladu s člankom 16. stavkom 4. Uredbe (EU) br. 1380/2013 ribolovne mogućnosti trebalo bi utvrditi u skladu s ciljevima zajedničke ribarstvene politike utvrđenima u članku 2. stavku 2. te uredbe. U skladu s člankom 16. stavkom 1. te uredbe ribolovne mogućnosti trebalo bi raspodijeliti među državama članicama tako da se osigura relativna stabilnost ribolovnih aktivnosti svake države članice za svaki riblji stok ili ribarstvo. (4)Ukupni dopušteni ulov (TAC) trebalo bi stoga, u skladu s Uredbom (EU) br. 1380/2013, utvrditi na temelju dostupnih znanstvenih savjeta, uzimajući u obzir biološke i društveno-gospodarske aspekte i istodobno osiguravajući pravedno postupanje među različitim sektorima ribarstva, te u skladu s mišljenjima koja su dionici izrazili tijekom savjetovanja, osobito na sastancima savjetodavnih vijeća. (5)Obveza iskrcavanja iz članka 15. Uredbe (EU) br. 1380/2013 uvodi se posebno za svaki oblik ribolova. Ako se u regiji obuhvaćenoj ovom Uredbom obveza iskrcavanja primjenjuje na određeni oblik ribolova, trebalo bi iskrcati sve vrste u tom ribolovu koje su podložne ograničenjima ulova. Od 1. siječnja 2016. obveza iskrcavanja primjenjuje se na vrste koje određuju ribarstvo. Na temelju zajedničkih preporuka koje su dostavile države članice, a u skladu s člankom 15. Uredbe (EU) br. 1380/2013, Komisija je donijela više delegiranih uredaba kojima se na privremenoj osnovi i za razdoblje od najviše tri godine utvrđuju posebni planovi odbacivanja, kao priprema za potpunu primjenu obveze iskrcavanja. Člankom 16. stavkom 2. Uredbe (EU) br. 1380/2013 predviđeno je da se, kada se za određeni riblji stok uvodi obveza iskrcavanja, ribolovne mogućnosti utvrđuju uzimajući u obzir činjenicu da odražavaju ulov, a ne iskrcavanje. (6)U skladu sa znanstvenim savjetima stanje lubina ( Dicentrarchus labrax ) u Keltskom moru, kanalu La Manche, Irskom moru i južnom Sjevernom moru (zone ICES-a IV.b,c i VII.a,d – h) ugroženo je i pogoršava se. Mjere očuvanja namijenjene zabrani ribolova lubina u zonama ICES-a VII.b, VII.c, VII.j i VII.k trebale bi se zadržati i trebale bi obuhvatiti zone ICES-a VII.a i VII.g, uz iznimku voda unutar 12 nautičkih milja od polazne crte pod suverenitetom Ujedinjene Kraljevine. Agregacije lubina u mrijestu trebalo bi zaštititi i na cijelom području distribucije stoka ne bi smjelo biti dopuštenih ulova tijekom prvih šest mjeseci u godini. Slučajni i neizbježni usputni ulov lubina plovilima koja se koriste pridnenim koćama i mrežama potegačama trebalo bi ograničiti na 1 % mase ukupnog ulova morskih organizama na plovilu. Za zaštitu lubina izvan razdoblja mriještenja potrebna su dodatna ograničenja ulova, stoga bi se u zonama ICES-a IV.b, IV.c, VII.d, VII.e, VII.f i VII.h te u teritorijalnome moru Ujedinjene Kraljevine u zonama ICES-a VII.a i VII. trebala primijeniti mjesečna ograničenja ulova. Ulov ulovljen u rekreativnom ribolovu trebalo bi dodatno ograničiti. (7)Određeni se TAC-ovi za stokove prečnousti (raže, morski psi, voline) već više godina utvrđuju na 0, s povezanom odredbom kojom se predviđa obveza bezodložnog vraćanja usputnih ulova u more. Razlog za taj posebni tretman jest to što su ti stokovi u lošem stanju očuvanja i što se, zbog njihovih visokih stopa preživljavanja, odbacivanjem ulova za njih neće povećati stopa ribolovne smrtnosti; odbacivanje ulova smatra se korisnim za očuvanje tih vrsta. Međutim od 1. siječnja 2015. ulovi tih vrsta u pelagičnom ribolovu podložni su obvezi iskrcavanja, osim ako su obuhvaćeni nekim od odstupanja od obveze iskrcavanja predviđenih u članku 15. Uredbe (EU) br. 1380/2013. Člankom 15. stavkom 4. točkom (a) te Uredbe dopuštaju se odstupanja za vrste čiji je ribolov zabranjen i koje su utvrđene kao takve zakonskim aktom Unije donesenim u području zajedničke ribarstvene politike. Stoga je primjereno zabraniti ribolov tih vrsta na dotičnim područjima. (8)U skladu s člankom 16. stavkom 4. Uredbe (EU) br. 1380/2013 TAC-ove za stokove podložne posebnim višegodišnjim planovima trebalo bi utvrditi u skladu s pravilima utvrđenima u tim planovima. Stoga bi TAC-ove za stokove lista u zapadnom dijelu kanala La Manche, iverka zlatopjega i lista u Sjevernom moru, bakalara u Kattegatu, zapadno od Škotske, Irskom moru, Južnom moru, Skagerraku i istočnom dijelu kanala La Manche i plavoperajne tune u istočnom Atlantiku i sredozemnom moru trebalo utvrditi u skladu s pravilima navedenima u uredbama Vijeća (EZ) br. 509/2007, (EZ) br. 676/2007, (EZ) br. 1300/2008, (EZ) br. 1342/2008 („plan za bakalar”)i (EZ) br. 302/2009. (9)Nakon nedavnog preispitivanja referentnih vrijednosti ICES je, u pogledu stoka haringe zapadno od Škotske, dostavio savjet za stok haringe u zonama IV.a i VII.b,c (zapadno od Škotske, zapadno od Irske). Prema mišljenju ICES-a trebalo bi razviti plan obnove za taj stok. Tim su savjetom obuhvaćena dva zasebna TAC-a (za VI.aS, VII.b,c, s jedne strane, te za V.b, VI.b i VI.aN s druge). Budući da plan upravljanja za kombinirane stokove nije donesen, a plan upravljanja za sjeverni stok više se ne smatra valjanim za skupne stokove, TAC-ovi bi se trebali temeljiti na savjetu MSY. (10)Za stokove za koje ne postoje dostatni ili pouzdani podaci kako bi se osigurale procjene veličine, mjerama upravljanja i razinama TAC-a trebalo bi slijediti načelo predostrožnog pristupa upravljanju ribarstvom kako je definirano u članku 4. stavcima 1. i 8. Uredbe (EU) br. 1380/2013, pritom uzimajući u obzir čimbenike specifične za stokove, posebno uključujući dostupne podatke o kretanjima stokova i razmatranja u pogledu mješovitog ribolova. (11)Uredbom Vijeća (EZ) br. 847/96 uvedeni su dodatni uvjeti za upravljanje godišnjim TAC-ovima, uključujući odredbe o fleksibilnosti u skladu člancima 3. i 4. za zaštitne odnosno analitičke stokove. U skladu s člankom 2. te Uredbe, pri utvrđivanju TAC-ova Vijeće odlučuje na koje se stokove članak 3. i 4. ne primjenjuju, posebno na temelju biološkog statusa stokova. Nedavno je člankom 15. stavkom 9. Uredbe (EU) br. 1380/2013 uveden mehanizam fleksibilnosti za sav ulov obuhvaćen obvezom iskrcavanja. Stoga se, radi izbjegavanja pretjerane fleksibilnosti kojom bi se ugrozili ciljevi očuvanja utvrđeni zajedničkom ribarstvenom politikom i radi sprečavanja negativnih učinaka na biološko stanje stokova, članci 3. i 4. Uredbe (EZ) br. 847/96 mogu primjenjivati na TAC-ove samo ako se države članice ne koriste fleksibilnošću iz godine u godinu predviđenom u članku 15. stavku 9. Uredbe (EU) br. 1380/2013. (12)Ako se TAC koji se odnosi na stok dodijeli samo jednoj državi članici, primjereno je ovlastiti tu državu članicu u skladu s člankom 2. stavkom 1. Ugovora da utvrdi razinu navedenog TAC-a. Trebalo bi donijeti odredbe kako bi se osiguralo da pri utvrđivanju te razine TAC-a dotična država članica postupa na način u potpunosti sukladan s načelima i pravilima zajedničke ribarstvene politike. (13)Potrebno je utvrditi gornju granicu ribolovnog napora za 2016. u skladu s člankom 8. Uredbe (EZ) br. 2166/2005, člankom 5. Uredbe (EZ) br. 509/2007, člankom 9. Uredbe (EZ) br. 676/2007, člancima 11. i 12. Uredbe (EZ) br. 1342/2008 i člancima 5. i 9. Uredbe (EZ) br. 302/2009, uzimajući u obzir Uredbu Vijeća (EZ) br. 754/2009. (14)S obzirom na najnovije znanstvene savjete ICES-a, a u skladu s međunarodnim obvezama u kontekstu NEAFC-a, potrebno je ograničiti ribolovni napor u vezi s određenim dubokomorskim vrstama.

(15)Za određene vrste, poput određenih vrsta morskih pasa, čak bi i ograničen ribolovni napor mogao dovesti do ozbiljnog rizika u odnosu na njihovo očuvanje. Stoga bi ribolovne mogućnosti za te vrste trebalo u potpunosti ograničiti općom zabranom ribolova tih vrsta. (16)Na 11. konferenciji stranaka Konvencije o migratornim vrstama divljih životinja održanoj u Quitu od 3. do 9. studenoga 2014. više vrsta dodano je na popise zaštićenih vrsta iz dodataka I. i II. Konvenciji s učinkom od 8. veljače 2015. Stoga je primjereno predvidjeti zaštitu tih vrsta u pogledu plovila Unije koja obavljaju ribolov u svim vodama te plovila koja nisu iz Unije, a obavljaju ribolov u vodama Unije. (17)Korištenje ribolovnih mogućnosti dostupnih plovilima Unije utvrđenima u ovoj Uredbi podliježe Uredbi Vijeća (EZ) br. 1224/2009, posebno člancima 33. i 34. te Uredbe, u vezi s evidentiranjem ulova i ribolovnog napora i obavijesti o dostavi podataka o iscrpljenju ribolovnih mogućnosti. Stoga je potrebno navesti šifre koje bi države članice trebale rabiti pri slanju podataka Komisiji koji se odnose na iskrcavanje stokova koji podliježu ovoj Uredbi. (18)Primjereno je, na temelju savjeta ICES-a, zadržati primjenu posebnog sustava za upravljanje hujicom u vodama Unije zona ICES-a II.a i III.a i na potpodručju ICES-a IV. S obzirom na to da se očekuje da će znanstveni savjeti ICES-a biti dostupni tek u veljači 2015., primjereno je do objave savjeta privremeno TAC i kvote za taj stok utvrditi na 0. (19)Kako bi se zajamčila puna iskoristivost ribolovnih mogućnosti, primjereno je dopustiti provedbu fleksibilnog aranžmana između pojedinih područja TAC-a kada se radi o istom biološkom stoku. (20)U skladu s postupkom predviđenim sporazumima ili protokolima o ribarstvu s Norveškom i Farskim otocima Unija je održala savjetovanja o ribolovnim pravima s tim partnerima. U skladu s postupkom predviđenim u sporazumu i protokolu o ribarstvu s Grenlandom, Zajednički odbor utvrdio je razinu ribolovnih mogućnosti dostupnih Uniji u grenlandskim vodama u 2015. Stoga je potrebno te ribolovne mogućnosti uključiti u ovu Uredbu. [Uvodna izjava i odredbe na koje se u njoj upućuje podložne su izmjenama nakon održavanja budućih savjetovanja.] (21)Na svojem godišnjem sastanku 2014. NEFAC je usvojio mjeru očuvanja za stok škarpine u Irmingerovu moru kojom se za 2015. utvrđuju TAC i kvote za ugovorne stranke, uključujući Uniju. Nadalje, između obalnih država NEAFC-a nastavit će se u 2015. savjetovanja o ribolovnim mogućnostima za atlantsku haringu za tu godinu. Stoga je primjereno utvrditi privremena ograničenja ulova za atlantsku haringu kao postotak kvote Unije za 2014. dok se čeka preispitivanje nakon ishoda savjetovanja među obalnim državama NEAFC-a. [Uvodna izjava i odredbe na koje se u njoj upućuje podložne su izmjenama nakon održavanja budućih savjetovanja.] (22)Na svojem godišnjem sastanku 2014. NEAFC nije usvojio mjeru očuvanja za stok škarpine u međunarodnim vodama ICES-a zona I. i II. kojom se utvrđuju TAC i kvote za ugovorne stranke. U 2015. nastavit će se savjetovanja u vezi s ribolovnim mogućnostima za taj stok škarpine. Budući da se ribolov provodi u drugoj polovici godine, ograničenja ulova za taj stok bit će utvrđena tijekom 2015., uzimajući u obzir ishod savjetovanja među obalnim državama NEAFC-a. [Uvodna izjava i odredbe na koje se u njoj upućuje podložne su izmjenama nakon održavanja budućih savjetovanja.] (23)Na svojem godišnjem sastanku 2015. Međunarodna komisija za očuvanje atlantske tune (ICCAT) usvojila je povećanje TAC-ova i kvota za plavoperajnu tunu na razdoblje od tri godine i potvrdila TAC-ove i kvote za sjevernoatlantskog igluna (sabljarku), južnoatlantskog igluna (sabljarku), južnoatlantskog tunja dugokrilca i sjevernoatlantskog tunja dugokrilca na trenutačnim razinama za razdoblje 2015. – 2016. Nadalje, kao što je to već slučaj za stok plavoperajne tune, primjereno je da ulovi u rekreacijskom i sportskom ribolovu svih drugih stokova ICCAT-a obuhvaćenih Prilogom I.D također podliježu ograničenjima ulova koja je utvrdila navedena organizacija kako bi se zajamčilo da Unija ne premaši svoje kvote. Sve te mjere trebalo bi provesti u pravu Unije.

[Uvodna izjava i odredbe na koje se u njoj upućuje podložne su izmjenama nakon održavanja idućeg godišnjeg sastanka.] (24)Na svojem godišnjem sastanku 2014. stranke Komisije za očuvanje antarktičkih morskih živih resursa (CCAMLR) usvojile su ograničenja ulova za ciljane vrste i za vrste usputnog ulova, uključujući kvotu usputnog ulova za godine 2015. i 2016. za određene vrste istraživačkog ribolova u potpodručju 88.2. Pri utvrđivanju ribolovnih mogućnosti za 2016. trebalo bi uzeti u obzir iskorištenost te kvote u 2015. [Uvodna izjava i odredbe na koje se u njoj upućuje podložne su izmjenama nakon održavanja idućeg godišnjeg sastanka.] (25)Na svojem godišnjem sastanku 2015. Komisija za tunu u Indijskom oceanu (IOTC) potvrdila je važeće mjere očuvanja i upravljanja povezane s kapacitetom. IOTC je usvojio i mjeru ograničenja u pogledu uređaja za okupljanje ribe (FAD uređaji). Budući da su aktivnosti opskrbnih brodova i uporaba FAD uređaja sastavni dio ribolovnog napora koji obavljaju flote plovila s mrežama plivaricama, mjeru bi temeljem ove Uredbe trebalo provesti u pravo Unije. (26)Godišnji sastanak Regionalne organizacije za upravljanje ribarstvom u južnom Pacifiku (SPRFMO) održat će se od 25. do 29. veljače 2016. Do održavanja tog godišnjeg sastanka primjereno je privremeno zadržati na snazi trenutačne mjere na području primjene Konvencije SPRFMO-a. Međutim stok za čileanski šnjur ne bi se smio ciljano loviti prije utvrđivanja TAC-a na tom godišnjem sastanku. (27)Na svojem 89. godišnjem sastanku 2015. Međuamerička komisija za tropsku tunu (IATTC) zadržala je svoje mjere za očuvanje žutoperajne tune, velikooke tune i tunja prugavca. IATTC je zadržao i svoju rezoluciju o očuvanju trupana oblokrilaca. Te bi mjere trebalo nastaviti provoditi u pravu Unije. (28)Na svojem godišnjem sastanku 2015. Organizacija za ribarstvo na jugoistočnom Atlantiku (SEAFO) usvojila je mjeru očuvanja za dvogodišnje TAC-ove za patagonskog zubana i dubokomorskog crvenog raka, dok su postojeći TAC-ovi za alfonsine, zvjezdooke i ribe vrste Pentaceros richardsoni ostali na snazi. Trenutačno primjenjive mjere o raspodjeli ribolovnih mogućnosti koje je utvrdio SEAFO trebalo bi provesti u pravu Unije. [Uvodna izjava i odredbe na koje se u njoj upućuje podložne su izmjenama nakon održavanja idućeg godišnjeg sastanka.] (29)Na svojem 12. godišnjem sastanku Komisija za ribarstvo u zapadnom i središnjem Pacifiku (WCPFC) usvojila je mjere očuvanja i upravljanja.

[Uvodna izjava i odredbe na koje se u njoj upućuje podložne su izmjenama nakon održavanja idućeg godišnjeg sastanka.] (30)Na svojem godišnjem sastanku 2103. stranke Konvencije o očuvanju i upravljanju resursima kolje u središnjem Beringovom moru nisu izmijenile svoje mjere koje se odnose na ribolovne mogućnosti. Te bi mjere trebalo provesti u pravu Unije. [Uvodna izjava i odredbe na koje se u njoj upućuje podložne su izmjenama nakon održavanja idućeg godišnjeg sastanka.] (31)Na svojem je 37. godišnjem sastanku 2015. Organizacija za ribarstvo na sjeverozapadnom Atlantiku (NAFO) donijela odluku o nizu ribolovnih mogućnosti određenih stokova na potpodručjima 1 – 4 područja primjene konvencije NAFO-a za 2016. (32) Pojedine međunarodne mjere kojima se stvaraju ili ograničavaju ribolovne mogućnosti za Uniju relevantne regionalne organizacije za upravljanje ribarstvom (RFMO) donose krajem godine i njihova primjena počinje prije stupanja na snagu ove Uredbe. Stoga je potrebna retroaktivna primjena odredaba kojima se takve mjere provode u pravu Unije. Posebno, budući da ribolovna sezona na području primjene Konvencije CCAMLR-a (Komisija za očuvanje antarktičkih morskih živih resursa) traje od 1. prosinca do 30. studenoga te se određene ribolovne mogućnosti ili zabrane na području primjene Konvencije CCAMLR-a utvrđuju za razdoblje od 1. prosinca 2015., primjereno je da se relevantne odredbe ove Uredbe primjenjuju od tog datuma. Takvom retroaktivnom primjenom ne dovodi se u pitanje načelo opravdanih očekivanja jer je članicama CCAMLR-a zabranjen ribolov na području primjene Konvencije CCAMLR-a bez odobrenja. (33)U skladu s izjavom Unije upućenom Bolivarskoj Republici Venezueli o dodjeli ribolovnih mogućnosti u vodama Unije ribarskim plovilima koja plove pod zastavom Bolivarske Republike Venezuele u isključivom gospodarskom pojasu u obalnim vodama Francuske Gvajane, potrebno je utvrditi ribolovne mogućnosti za ribe vrste Lutjanus campechanus koje su Venezueli na raspolaganju u vodama Unije. (34)Kako bi se osigurali jedinstveni uvjeti za izdavanje odobrenja pojedinoj državi članici za korištenje pogodnostima sustava upravljanja svojim raspodjelama ribolovnog napora u skladu sa sustavom kilovat dana, Komisiji bi trebalo dodijeliti provedbene ovlasti. Te ovlasti trebale bi se izvršavati u skladu s Uredbom (EU) br. 182/2011 Europskog parlamenta i Vijeća.

(35)Kako bi se osigurali jedinstveni uvjeti za provedbu ove Uredbe, Komisiji bi trebalo dodijeliti provedbene ovlasti u odnosu na dodjeljivanje dodatnih dana na moru za trajno ukidanje ribolovnih aktivnosti i za veću prisutnost znanstvenih promatrača te utvrđivanje formata tablica za prikupljanje i prijenos podataka o prenošenju dana na moru između ribarskih plovila koja plove pod zastavom države članice. (36)Kako bi se izbjegao prekid ribolovnih aktivnosti i osigurao izvor zarade ribarima Unije, ova Uredba trebala bi se primjenjivati od 1. siječnja 2016., osim odredaba o ograničenjima ribolovnog napora, koje bi se trebale primjenjivati od 1. veljače 2016. i određenih odredaba u pojedinim regijama, koje bi trebale imati poseban datum primjene. Zbog hitnosti ova bi Uredba trebala stupiti na snagu odmah nakon objave. (37)Ribolovnim bi se mogućnostima trebalo koristiti potpuno u skladu s primjenjivim pravom Unije, DONIJELO JE OVU UREDBU: GLAVA I.

OPĆE ODREDBE Članak 1.

Predmet 1.Ovom Uredbom utvrđuju se ribolovne mogućnosti dostupne u vodama Unije te plovilima Unije u određenim vodama izvan Unije za određene riblje stokove i skupine ribljih stokova. 2.Ribolovne mogućnosti iz stavka 1. uključuju: (a)ograničenja ulova za 2016. i, ako je navedeno u ovoj Uredbi, za 2017.; (b)ograničenja ribolovnog napora za razdoblje od 1. veljače 2016. do 31. siječnja 2017. osim ako su u člancima 9., 31. i 32. te Prilogu II.E za ribolovne napore utvrđena druga razdoblja; (c)ribolovne mogućnosti za razdoblje od 1. prosinca 2015. do 30. studenoga 2016. za određene stokove na području primjene Konvencije CCAMLR-a; (d)ribolovne mogućnosti za određene stokove na području primjene Konvencije IATTC-a utvrđene u članku 28. za razdoblja u 2016. i 2017. utvrđena u toj odredbi. Članak 2.

Područje primjene Ova Uredba primjenjuje se na sljedeća plovila: (a)plovila Unije; (b)plovila trećih zemalja u vodama Unije. Ova se Uredba primjenjuje i na rekreacijski ribolov kada se on izričito spominje u odgovarajućim odredbama. Članak 3.

Definicije Za potrebe ove Uredbe primjenjuju se sljedeće definicije: (a)„plovilo Unije” znači ribarsko plovilo koje plovi pod zastavom države članice i koje je registrirano u Uniji;

(b)„plovilo treće zemlje” znači ribarsko plovilo koje plovi pod zastavom treće zemlje i registrirano je u trećoj zemlji; (c)„rekreacijski ribolov” znači nekomercijalne ribolovne aktivnosti kojima se morski živi vodeni resursi iskorištavaju u svrhe kao što su rekreacija, turizam ili sport; (d)„vode Unije” znači vode pod suverenitetom ili jurisdikcijom država članica, s izuzetkom voda koje graniče s područjima navedenima u Prilogu II. Ugovora; (e)„međunarodne vode” znači vode koje se nalaze izvan suvereniteta ili jurisdikcije bilo koje države; (f)„stok” znači morski biološki resurs koji se javlja na određenom području upravljanja; (g)„ukupni dopušteni ulov” (TAC) znači: i.u oblicima ribolova koji su podložni obvezi iskrcavanja iz članka 15. Uredbe (EU) br. 1380/2013, količina koja se smije izloviti iz svakog pojedinog stoka svake godine; ii.u svim ostalim oblicima ribolova, količina koja se smije iskrcati iz svakog pojedinog stoka svake godine; (h)„kvota” znači udio TAC-a koji je dodijeljen Uniji, državi članici ili trećoj zemlji; (i)„analitičke procjene” znači kvantitativna evaluacija kretanja određenog stoka, na temelju podataka o biologiji i iskorištavanju stoka, za koju je znanstvena analiza pokazala da je dovoljne kvalitete da može poslužiti kao znanstveni savjet o mogućnostima za budući ulov; (j)„predostrožni pristup upravljanju ribarstvom” znači pristup prema kojem izostanak odgovarajućih znanstvenih podataka ne bi trebao opravdati odgađanje ili nepoduzimanje mjera upravljanja za očuvanje ciljanih vrsta, povezanih ili ovisnih vrsta i neciljanih vrsta i njihova okoliša; (k)„veličina oka mrežnog tega” znači veličina oka mrežnog tega ribarskih mreža utvrđena u skladu s Uredbom (EU) br. 517/2008; (l)„registar ribarske flote Unije” znači registar koji je Komisija uspostavila u skladu s člankom 24. stavkom 3. Uredbe (EU) br. 1380/2013; (m)„očevidnik o ribolovu” znači očevidnik iz članka 14. Uredbe (EZ) br. 1224/2009. Članak 4.

Ribolovne zone Za potrebe ove Uredbe primjenjuju se sljedeće definicije: (a)zone ICES-a (Međunarodno vijeće za istraživanje mora) geografska su područja definirana u Prilogu III. Uredbi Vijeća (EZ) br. 218/2009; (b)„Skagerrak” znači geografsko područje koje je na zapadu omeđeno crtom od svjetionika Hanstholm do svjetionika Lindesnes, a na jugu crtom od svjetionika Skagen do svjetionika Tistlarna, i od te točke do najbliže točke na švedskoj obali; (c)„Kattegat” znači geografsko područje koje je na sjeveru omeđeno crtom od svjetionika Skagen do svjetionika Tistlarna i od te točke do najbliže točke na švedskoj obali, a na jugu crtom od Hasenørea do Gnibens Spidsa, od Korshagea do Spodsbjerga i od Gilbjerg Hoveda do Kullena; (d)„funkcionalna jedinica 16 potpodručja ICES-a VII.” znači geografsko područje omeđeno loksodromama koje uzastopno spajaju sljedeće točke:

–53° 30' S 15° 00' Z, –53° 30' S 11 ° 00' Z, –51 ° 30' S 11 ° 00' Z, –51 ° 30' S 13 ° 00' Z, –51 ° 00' S 13 ° 00' Z, –51 ° 00' S 15° 00' Z, –53° 30' S 15° 00' Z; (e)„funkcionalna jedinica 26 zone ICES-a IX.a” znači geografsko područje omeđeno loksodromama koje uzastopno spajaju sljedeće točke: –43 ° 00' S 8 ° 00' Z, –43 ° 00' S 10 ° 00' Z, –42 ° 00' S 10 ° 00' Z, –42 ° 00' S 8 ° 00' Z; (f)„funkcionalna jedinica 27 zone ICES-a IX.a” znači geografsko područje omeđeno loksodromama koje uzastopno spajaju sljedeće točke: –42 ° 00' S 8 ° 00' Z, –42 ° 00' S 10 ° 00' Z, –38 ° 30' S 10 ° 00' Z, –38 ° 30' S 9 ° 00' Z, –40 ° 00' S 9 ° 00' Z, –40 ° 00' S 8 ° 00' Z; (g)„Kadiški zaljev” znači geografsko područje zone ICES-a IX.a istočno od geografske dužine 7° 23′ 48″ Z;

(h)područja CECAF-a (Odbor za ribarstvo za srednjoistočni Atlantik) geografska su područja navedena u Prilogu II. Uredbi (EZ) br. 216/2009 Europskog parlamenta i Vijeća; (i)područja NAFO-a (Organizacija za ribarstvo na sjeverozapadnom Atlantiku) geografska su područja utvrđena u Prilogu III. Uredbi (EZ) br. 217/2009 Europskog parlamenta i Vijeća; (j)„područje primjene Konvencije SEAFO-a (Organizacija za ribarstvo na jugoistočnom Atlantiku)” geografsko je područje definirano u Konvenciji o očuvanju i gospodarenju ribolovnim resursima u jugoistočnom Atlantskom oceanu; (k)„područje primjene Konvencije ICCAT-a (Međunarodna komisija za očuvanje atlantskih tuna)” geografsko je područje definirano u Međunarodnoj konvenciji o očuvanju atlantskih tuna; (l)„područje primjene Konvencije CCAMLR (Komisija za očuvanje antarktičkih morskih živih resursa)” geografsko je područje definirano u članku 2. točki (a) Uredbe (EZ) br. 601/2004; (m)„područje primjene Konvencije IATTC-a (Međuameričke komisije za tropsku tunu)” geografsko je područje definirano u Konvenciji o jačanju Međuameričke komisije za tropsku tunu koja je uspostavljena Konvencijom iz 1949. između Sjedinjenih Američkih Država i Republike Kostarike („Konvencija iz Antigue”); (n)„područje primjene Konvencije IOTC-a (Komisija za tunu u Indijskom oceanu)” geografsko je područje definirano u Sporazumu o osnivanju Komisije za tunu u Indijskom oceanu; (o)„područje primjene Konvencije SPRFMO-a (Regionalna organizacija za upravljanje ribarstvom u južnom Pacifiku)” geografsko je područje otvorenog mora južno od 10° S, sjeverno od područja primjene Konvencije CCAMLR-a, istočno od područja primjene Konvencije SIOFA-e kako je definirano u Sporazumu o ribarstvu u južnom Indijskom oceanu, i zapadno od područjâ ribolovnih jurisdikcija južnoameričkih država; (p)„područje primjene Konvencije WCPFC-a (Komisija za ribarstvo u zapadnom i središnjem Pacifiku)” geografsko je područje definirano u Konvenciji o očuvanju i upravljanju vrlo migratornim ribljim stokovima u zapadnom i središnjem Pacifiku; (q)„pučina Beringova mora” geografsko je područje otvorenog mora u Beringovu moru iza 200 nautičkih milja od polaznih crta od kojih se mjeri širina teritorijalnog mora obalnih država Beringova mora; (r)„područje preklapanja IATTC-a i WCPFC-a” geografsko je područje određeno sljedećim granicama: –geografskom dužinom 150º Z, –geografskom dužinom 130º Z, –geografskom širinom 4º J, –geografskom širinom 50º J. GLAVA II.

RIBOLOVNE MOGUĆNOSTI ZA PLOVILA UNIJE Poglavlje I.

Opće odredbe Članak 5.

TAC-ovi i raspodjela 1.TAC-ovi za plovila Unije u vodama Unije ili u određenim vodama izvan Unije i raspodjela tih TAC-ova među državama članicama te, prema potrebi, uvjeti koji su s njima funkcionalno povezani utvrđeni su u Prilogu I. 2.Plovila Unije imaju odobrenje za ribolov, u okviru TAC-ova utvrđenih u Prilogu I., u vodama koje potpadaju pod ribolovnu jurisdikciju Farskih otoka, Grenlanda, Islanda i Norveške te u ribolovnim zonama oko otoka Jan Mayen pod uvjetom utvrđenim u članku 15. i Prilogu III. ovoj Uredbi i Uredbi (EZ) br. 1006/2008 i njezinim provedbenim odredbama.

Članak 6.

TAC-ovi koje utvrđuju države članice 1.TAC-ove za određene riblje stokove određuju dotične države članice. Ti su stokovi utvrđeni u Prilogu I. 2.TAC-ovi koje određuje država članica: (a)usklađeni su s načelima i pravilima zajedničke ribarstvene politike, a posebno s načelom održivog iskorištavanja stoka; i (b)dovode do i.ako su dostupne analitičke procjene, iskorištavanja stoka u skladu s najvećim održivim prinosom od 2016. nadalje, sa što većom mogućom vjerojatnosti; ii.ako su analitičke procjene nedostupne ili nepotpune, iskorištavanja stoka u skladu s načelom predostrožnog pristupa upravljanju ribarstvom. 3.Do 15. ožujka 2016. svaka dotična država članica Komisiji dostavlja sljedeće podatke: (a)utvrđene TAC-ove; (b)podatke koje je prikupila i ocijenila dotična država članica, a na kojima se temelje utvrđeni TAC-ovi; (c)pojedinosti o usklađenosti utvrđenih TAC-ova sa stavkom 2. Članak 7.

Uvjeti za iskrcaj ulova i usputnog ulova 1.Riba iz stokova za koje su TAC-ovi utvrđeni, a koji nisu podložni obvezi iskrcavanja zadržava se na plovilu ili se iskrcava samo u sljedećim slučajevima: (a)ulove su ostvarila plovila koja plove pod zastavom države članice koja ima kvotu, a ta kvota nije iscrpljena; ili (b)ulovi se sastoje od udjela u kvoti Unije koja nije raspodijeljena po kvotama među državama članicama, a kvota Unije nije iscrpljena. 2.Stokovi neciljanih vrsta u sigurnim biološkim granicama iz članka 15. stavka 8. Uredbe (EU) br. 1380/2013 utvrđeni su u Prilogu I. za potrebe odstupanja od obveze pribrajanja ulova relevantnim kvotama predviđenima tim člankom. Članak 8.

Ograničenja ribolovnog napora Za razdoblja iz članka 1. stavka 2. točke (b) primjenjuju se sljedeće mjere u vezi s ribolovnim naporom: (a)Prilogom II.A primjenjuju se za upravljanje određenim stokovima bakalara, lista i iverka zlatopjega u Kattegatu, Skagerraku, dijelu zone ICES-a III.a koji nije obuhvaćen Skagerrakom i Kattegatom, na potpodručju ICES-a IV. i zonama ICES-a VI.a, VII.a i VII.d i vodama Unije zona ICES-a II.a i V.b; (b)Prilogom II.B primjenjuju se na obnovu oslića i škampa u zonama ICES-a VIII.c i IX.a, s izuzećem Kadiškog zaljeva;

(c)Prilogom II.C primjenjuju se na upravljanje stokom lista u zoni ICES-a VII.e. Članak 9.

Ograničenja ulova i napora za dubokomorski ribolov 1.Članak 3. stavak 1. Uredbe (EZ) br. 2347/2002 kojim se zahtijeva dozvola za dubokomorski ribolov primjenjuje se na grenlandsku ploču. Uvjeti navedeni u tom članku primjenjuju se na ulov, zadržavanje na plovilu, pretovar i iskrcavanje grenlandske ploče. 2.Države članice osiguravaju da za 2016. razine ribolovnog napora za plovila koja posjeduju dozvolu za dubokomorski ribolov iz članka 3. stavka 1. Uredbe (EZ) br. 2347/2002, izmjereno u kilovat danima odsutnosti iz luke, ne premašuju 65 % prosječnog godišnjeg ribolovnog napora koji su plovila dotične države članice primijenila 2003. u ribolovu kada su imala dozvole za dubokomorski ribolov ili su ulovila dubokomorske vrste navedene u prilozima I. i II. toj Uredbi. Ovaj se stavak primjenjuje isključivo na izlaske u ribolov u kojima se ulovi više od 100 kg dubokomorskih vrsta osim velikog srebrnjaka. Članak 10.

Mjere povezane s ribolovom lubina 1.Plovilima Unije zabranjuje se lov lubina u zonama ICES-a VII.b, VII.c, VII.j i VII.k te u vodama zona ICES-a VII.a i VII.g koje su više od 12 nautičkih milja od polazne crte pod suverenitetom Ujedinjene Kraljevine. Plovilima Unije zabranjuje se zadržavanje na plovilu, prekrcavanje, premještanje ili iskrcavanje lubina ulovljenog na tom području. 2.Od 1. siječnja 2016. do 30. lipnja 2016. plovilima Unije zabranjuje se lov lubina u zonama ICES-a IV.b, IV.c, VII.a i VII.d – VII.h te zadržavanje na plovilu, premještanje, prekrcavanje ili iskrcavanje lubina ulovljenog na tom području. Međutim plovilima Unije koja se koriste pridnenim koćama i mrežama potegačama dopušta se zadržavanje na plovilu ulova lubina koji ne prelazi 1 % mase ukupnog ulova morskih organizama na plovilu. 3.Od 1. srpnja 2016. do 31. prosinca 2016. plovilima Unije zabranjuje se lov lubina u količinama koje premašuju 1 000 kilograma po plovilu mjesečno na sljedećim područjima: (a)zone ICES-a IV.b, IV.c, VII.d, VII.e VII.f i VII.h; (b)vode unutar 12 nautičkih milja od polazne crte pod suverenitetom Ujedinjene kraljevine u zonama ICES-a VII.a i VII.g. Tijekom tog razdoblja plovilima Unije zabranjuje se i zadržavanje na plovilu, premještanje, prekrcavanje ili iskrcavanje količina lubina koje premašuju 1 000 kilograma ulovljenog na tom području. Ograničenja ulova određena u ovom stavku nisu prenosiva iz mjeseca u mjesec niti među plovilima. Najkasnije 20 dana nakon kraja svakog mjeseca države članice Komisiji prijavljuju ulov lubina po vrsti alata. 4.Od 1. siječnja 2016. do 30. lipnja 2016. zabranjuje se lov lubina u rekreacijskom ribolovu, uključujući i s obale, u zonama ICES-a IV.b, IV.c, VII.a i VII.d – VII.h te zadržavanje na plovilu, premještanje, prekrcavanje ili iskrcavanje lubina ulovljenog na tom području. 5.U rekreacijskom ribolovu, uključujući i s obale, smije se zadržati najviše jedan primjerak lubina po ribaru po danu u sljedećim razdobljima i sljedećim područjima: (a)od 1. srpnja 2016. do 31. prosinca 2016. u zonama ICES-a IV.b, IV.c, VII.a i od VII.d do VII.h; (b)od 1. siječnja 2016. do 31. prosinca 2016. u zonama ICES-a VII.j i VII.k. Članak 11.

Posebne odredbe o raspodjeli ribolovnih mogućnosti 1.Raspodjelom ribolovnih mogućnosti među državama članicama kako je utvrđeno ovom Uredbom ne dovode se u pitanje: (a)razmjene u skladu s člankom 16. stavkom 8. Uredbe (EU) br. 1380/2013; (b)smanjenja i preraspodjele u skladu s člankom 37. Uredbe (EZ) br. 1224/2009;

(c)preraspodjele u skladu s člankom 10. stavkom 4. Uredbe (EZ) br. 1006/2008; (d)dodatno iskrcavanje dopušteno na temelju članka 3. Uredbe (EZ) br. 847/96 i članka 15. stavka 9. Uredbe (EZ) br. 1380/2013; (e)količine zadržane u skladu s člankom 4. Uredbe (EZ) br. 847/96; (f)smanjenja u skladu s člancima 105., 106. i 107. Uredbe (EZ) br. 1224/2009; (g)prijenosi i razmjene kvota u skladu s člankom 15. ove Uredbe. 2.Stokovi koji podliježu zaštitnom ili analitičkom TAC-u utvrđeni su u Prilogu I. ovoj Uredbi za potrebe upravljanja godišnjim TAC-ovima i kvotama predviđenima Uredbom (EZ) br. 847/96. 3.Osim ako je u Prilogu I. ovoj Uredbi navedeno drukčije, članak 3. Uredbe (EZ) br. 847/96 primjenjuje se na stokove koji podliježu zaštitnom TAC-u, a članak 3. stavci 2. i 3. te članak 4. te Uredbe primjenjuju se na stokove koji podliježu analitičkom TAC-u. 4.Članci 3. i 4. Uredbe (EZ) br. 847/96 primjenjuju se na TAC-ove samo ako se države članice ne koriste fleksibilnošću iz godine u godinu predviđenom u članku 15. stavku 9. Uredbe (EU) br. 1380/2013. Članak 12.

Sezone zabrane ribolova 1.Zabranjuje se ribolov ili zadržavanje na plovilu sljedećih vrsta na području Porcupine Bank u razdoblju od 1. svibnja do 31. svibnja 2016.: bakalar, patarače, grdobina, koljak, pišmolj, oslić, škamp, iverak zlatopjeg, kolja, crni bakalar (ugljenar), raže i voline, list obični, kljovan, manjić morski, manjić i kostelj. Za potrebe ovog stavka, Porcupine Bank obuhvaća geografsko područje omeđeno loksodromama koje uzastopno povezuju sljedeće položaje: Točka Geografska širina Geografska dužina 1 52 27' Z 12° 19' Z 2 52 40' Z 12° 30' Z 3 52 47' Z 12° 39,600' Z 4 52 47' Z 12° 56' Z 5 52 13,5' Z 13 °53,830' Z 6 51 22' Z 14 °24' Z 7 51 22' Z 14 °03' Z 8 52 10' Z 13 °25' Z 9 52 32' Z 13 °07,500' Z 10 52 43' Z 12° 55' Z 11 52 43' Z 12° 43' Z 12 52 38.800' Z 12° 37' Z 13 52 27' Z 12° 23' Z 14 52 27' Z 12° 19' Z Odstupajući od podstavka 1., dopušten je provoz kroz Porcupine Bank dok se na plovilu nalaze vrste navedene u tom stavku, u skladu s člankom 50. stavcima 3., 4. i 5. Uredbe (EZ) br. 1224/2009. 2.Od 1. siječnja do 31. ožujka 2016. i od 1. kolovoza do 31. prosinca 2016. zabranjuje se komercijalni ribolov hujice pridnenom koćom, mrežom potegačom ili sličnim povlačnim ribolovnim alatom veličine oka mrežnog tega manje od 16 mm u zonama ICES-a II.a, III.a i na potpodručju ICES-a IV. Zabrana utvrđena u prvom podstavku primjenjuje se i na plovila trećih zemalja koja imaju dozvolu za ribolov hujice u vodama Unije na potpodručju ICES-a IV. Članak 13.

Zabrane 1.Plovilima Unije zabranjuje se obavljati ribolov, zadržavati na plovilu ili prekrcavati i iskrcavati sljedeće vrste: (1)zvjezdasta raža glatica (Amblyraja radiata) u vodama Unije zona ICES-a II.a, III.a i VII.d te potpodručja ICES-a IV.; (2)velika bijela psina (Carcharodon carcharías) u svim vodama; (3)ljuskasti kostelj dubinac (Centrophorus squamosus) u vodama Unije zone ICES-a II.a i potpodručja IV. te u vodama Unije i međunarodnim vodama potpodručja ICES-a I. i XIV.;

(4)portugalski morski pas (Centroscymnus coelolepis) u vodama Unije zone ICES-a II.a i potpodručja IV. te u vodama Unije i međunarodnim vodama potpodručja ICES-a I. i XIV.; (5)psina golema (Cetorhinus maximus) u svim vodama; (6)drkovina (Dalatias licha) u vodama Unije zona ICES-a II.a i potpodručju IV. te u vodama Unije i međunarodnim vodama potpodručja ICES-a I. i XIV.; (7)kljunasti morski pas (Deania calcea) u vodama Unije zone ICES-a II.a i potpodručja IV. te u vodama Unije i međunarodnim vodama potpodručja ICES-a I. i XIV.; (8)kompleks raže (Dipturus batis) (Dipturus cf. flossada i Dipturus cf. intermedia) u vodama Unije zone ICES-a II.a i potpodručja ICES-a III., IV., VI., VII., VIII., IX. i X.; (9)kostelj svijetleći (Etmopterus princeps) u vodama Unije zone ICES-a II.a i potpodručja IV. te u vodama Unije i međunarodnim vodama potpodručja ICES-a I. i XIV.; (10)glatki kostelj crnac (Etmopterus pusillus) u vodama Unije zone ICES-a II.a i potpodručja IV. te u vodama Unije i međunarodnim vodama potpodručja ICES-a I., V., VI., VII., VIII., XII. i XIV.; (11)pas butor (Galeorhinus galeus) ulovljen parangalima u vodama Unije zone ICES-a II.a i potpodručja IV. te u vodama Unije i međunarodnim vodama potpodručja ICES-a I., V., VI., VII., VIII., XII. i XIV.; (12)kučina (Lamna nasus) u svim vodama; (13)grebenska manta (Manta alfredi) u svim vodama; (14)divovska manta (Manta birostris) u svim vodama; (15)sljedeće vrste raža roda Mobula u svim vodama: i.golub uhan (Mobula mobular); ii.Mobula rochebrunei; iii.Mobula japanica; iv.Mobula thurstoni; v.Mobula eregoodootenkee; vi.Mobula munkiana; vii.Mobula tarapacana; viii.Mobula kuhlii;

ix.Mobula hypostoma; (16)sljedeće vrste pilašica (Pristidae) u svim vodama: i.Anoxypristis cuspidate; ii.Pristis clavata; iii.Pristis pectinata; iv.Pristis pristis; v.Pristis zijsron; (17) raža kamenica (Raja clavata) u vodama Unije zone ICES-a III.a; (18) norveška raža (Raja (Dipturus) nidarosiensis) u vodama Unije zona ICES-a VI.a, VI.b, VII.a, VII.b, VII.c, VII.e, VII.f, VII.g, VII.h i VII.k; (19) raža vijošarka (Raja undulata) u vodama Unije potpodručja ICES-a VI. i X.; (20) raža balavica (Raja alba) u vodama Unije potpodručja ICES-a VI., VII., VIII., IX. i X.; (21) ražopsi (Rhinobatidae) u vodama Unije potpodručja ICES-a I., II., III., IV., V., VI., VII., VIII., IX., X. i XII.; (22) sklat sivac (Squatina squatina) u vodama Unije. 2.Kod slučajnog ulova vrstama iz stavka 1. ne smije se nauditi. Primjerci se odmah puštaju u more. Članak 14.

Prijenos podataka Kada, u skladu s člancima 33. i 34. Uredbe (EZ) br. 1224/2009, države članice Komisiji dostavljaju podatke koji se odnose na iskrcaj ulovljenih količina stoka, rabe oznake za stokove koje su utvrđene u Prilogu I. ovoj Uredbi. Poglavlje II.

Odobrenja za ribolov u vodama trećih zemalja Članak 15.

Odobrenja za ribolov 1.Najveći broj odobrenja za ribolov plovilima Unije u vodama treće zemlje utvrđen je u Prilogu III. 2.Ako jedna država članica prenosi kvotu na drugu državu članicu („zamjena”) na ribolovnim područjima utvrđenima u Prilogu III. na temelju članka 16. stavka 8. Uredbe (EU) br. 1380/2013, taj prijenos uključuje odgovarajući prijenos odobrenja za ribolov i prijavljuje se Komisiji. Međutim ukupni broj odobrenja za ribolov za svako ribolovno područje, utvrđen u Prilogu III., ne smije se premašiti.

Poglavlje III.

Ribolovne mogućnosti u vodama regionalnih organizacija

za upravljanje ribarstvom Članak 16.

Prijenos i razmjena kvota 1.Ako su, u skladu s pravilima regionalnih organizacija za upravljanje ribarstvom („RFMO”), dopušteni prijenosi ili razmjene kvota između ugovornih stranaka RFMO-a, država članica („dotična država članica”) može pregovarati s ugovornom strankom RFMO-a i, prema potrebi, utvrditi okvir za namjeravani prijenos ili razmjenu kvota. 2.Nakon što dotična država članica obavijesti Komisiju, Komisija može potvrditi nacrt za namjeravani prijenos ili razmjenu kvota koju je država članica dogovorila s odgovarajućom ugovornom strankom RFMO-a. Komisija zatim, bez odgađanja, razmjenjuje s odgovarajućom ugovornom strankom RFMO-a obvezujući pristanak na prijenos ili razmjenu kvote. Komisija o usuglašenom prijenosu ili razmjeni kvota obavješćuje tajništvo RFMO-a u skladu s pravilima te organizacije. 3.Komisija obavješćuje države članice o usuglašenom prijenosu ili razmjeni kvota. 4.Ribolovne mogućnosti koje su primljene od odgovarajuće ugovorne stranke RFMO-a ili na nju prenesene na temelju prijenosa ili razmjene kvote smatraju se kvotama koje su dodijeljene ili smanjene u raspodjeli dotične države članice, od trenutka kada prijenos ili razmjena kvote stupi na snagu u skladu s uvjetima sporazuma postignutog s odgovarajućom ugovornom strankom RFMO-a ili u skladu s pravilima odgovarajućeg RFMO-a, prema potrebi. Takvom se raspodjelom ne mijenja postojeći ključ raspodjele za potrebe raspodjele ribolovnih mogućnosti među državama članicama u skladu s načelom relativne stabilnosti ribolovnih aktivnosti. ODJELJAK 1.

PODRUČJE PRIMJENE KONVENCIJE ICCAT-a Članak 17.

Ograničenja za ribolovne, uzgojne i tovne kapacitete za plavoperajnu tunu 1.Broj brodova Unije s mamcima i brodova Unije s povlačnim povrazima koji imaju odobrenje za aktivan ribolov plavoperajne tune veličine između 8 kg/75 cm i 30 kg/115 cm u istočnom Atlantiku ograničava se kako je utvrđeno u točki 1. Priloga IV. 2.Broj plovila Unije za mali obalni ribolov koja imaju odobrenje za aktivan ribolov plavoperajne tune veličine između 8 kg/75 cm i 30 kg/115 cm u Sredozemnom moru ograničen je kako je utvrđeno u točki 2. Priloga IV. 3.Broj plovila Unije za ribolov plavoperajne tune u Jadranskom moru za potrebe uzgoja koja imaju odobrenje za aktivan ribolov plavoperajne tune veličine između 8 kg/75 cm i 30 kg/115 cm ograničen je kako je utvrđeno u točki 3. Priloga IV. 4.Broj i ukupni kapacitet izražen u bruto tonaži ribarskih plovila koja imaju odobrenje za ribolov, zadržavanje na plovilu, prekrcaj, prijevoz ili iskrcaj plavoperajne tune u istočnom Atlantiku i Sredozemnom moru ograničen je kako je utvrđeno u točki 4. Priloga IV. 5.Broj klopki koje se rabe u istočnom Atlantiku i Sredozemnom moru za ribolov plavoperajne tune ograničen je kako je utvrđeno u točki 5. Priloga IV. 6.Uzgojni kapacitet za plavoperajnu tunu, tovni kapacitet te najveći unos divlje ulovljene plavoperajne tune koji se raspodjeljuje ribogojilištima u istočnom Atlantiku i Sredozemnom moru ograničen je kako je utvrđeno u točki 6. Priloga IV. Članak 18.

Rekreacijski i sportski ribolov Države članice raspodjeljuju posebnu kvotu plavoperajne tune za rekreacijski i sportski ribolov iz kvota koje su im dodijeljene u Prilogu I.D. Članak 19.

Morski psi 1.Zabranjuje se zadržavanje na plovilu, prekrcavanje ili iskrcavanje bilo kojeg dijela ili cijele lešine velikooke lisice (Alopias superciliosus) u svim vrstama ribolova. 2.Zabranjuje se usmjereni ribolov vrste morski pas lisica iz roda Alopias. 3.Zabranjuje se zadržavanje na plovilu, prekrcavanje ili iskrcavanje bilo kojeg dijela ili cijele lešine mlata iz porodice Sphyrnidae (osim Sphyrna tiburo) u vezi s ribolovom na području primjene Konvencije ICCAT-a.

4.Zabranjuje se zadržavanje na plovilu, prekrcavanje ili iskrcavanje bilo kojeg dijela ili cijelih lešina trupana oblokrilca (Carcharhinus longimanus) ulovljenih u svim oblicima ribolova. 5.Zabranjuje se zadržavanje na plovilu svilenkastih morskih pasa (Carcharhinus falciformis) ulovljenih u svim oblicima ribolova. ODJELJAK 2.

PODRUČJE PRIMJENE KONVENCIJE CCAMLR-a Članak 20.

Zabrane i ograničenja ulova 1.Zabranjuje se usmjereni ribolov vrsta utvrđenih u dijelu A Priloga V., u tamo utvrđenim zonama i razdobljima. 2.Za istraživački ribolov primjenjuju se ograničenja TAC-a i usputnog ulova utvrđena u dijelu B Priloga V., na tamo utvrđenim potpodručjima. Članak 21.

Istraživački ribolov 1.Samo one države članice koje su članice CCAMLR-a mogu tijekom 2016. sudjelovati u istraživačkom ribolovu parangalom na vrstu Dissostichus spp. na potpodručjima FAO-a 88.1. i 88.2. te u zonama 58.4.1., 58.4.2. i 58.4.3., izvan područja pod nacionalnom jurisdikcijom. Ako država članica namjerava sudjelovati u tom ribolovu, o tome obavješćuje Tajništvo CCAMLR-a u skladu s člancima 7. i 7.a Uredbe (EZ) br. 601/2004 najkasnije do 1. lipnja 2016. 2.U pogledu potpodručja FAO-a 88.1. i 88.2. te zona 58.4.1., 58.4.2. i 58.4.3.a, ograničenja TAC-ova i usputnog ulova prema potpodručju i zoni te njihova raspodjela među malim istraživačkim jedinicama (SSRU) unutar svakog od njih, utvrđena su u dijelu B Priloga V. Ribolov u SSRU-u obustavlja se kada prijavljeni ulov dosegne određeni TAC i taj se SSRU zatvara za ribolov u preostalom dijelu sezone. 3.Ribolov se odvija u najvećem mogućem geografskom rasponu i rasponu izobate kako bi se dobili podaci potrebni za određivanje ribolovnog potencijala i kako bi se izbjegla prevelika koncentracija ulova i ribolovnog napora. Međutim ribolov na potpodručjima FAO-a 88.1. i 88.2. te zonama 58.4.1., 58.4.2. i 58.4.3.a zabranjuje se na dubinama manjima od 550 m. Članak 22.

Ribolov planktonskih račića u ribolovnoj sezoni 2016./2017. 1.U ribolovnoj sezoni 2016./2017. samo one države članice koje su članice CCAMLR-a mogu obavljati ribolov planktonskih račića (Euphausia superba) na području primjene Konvencije CCAMLR-a. Ako takva država članica namjerava loviti planktonske račiće na području primjene Konvencije CCAMLR-a, o svojoj namjeri lova planktonskih račića najkasnije 1. lipnja 2016. obavješćuje Tajništvo CCAMLR-a, u skladu s člankom 5.a Uredbe Vijeća (EZ) br. 601/2004, i Komisiju, primjenom obrasca utvrđenog u dijelu C Priloga V. toj Uredbi. 2.Obavijest iz stavka 1. ovog članka sadržava podatke predviđene člankom 3. Uredbe (EZ) br. 601/2004 za svako plovilo kojem država članica treba odobriti sudjelovanje u ribolovu planktonskih račića. 3.Država članica koja namjerava loviti planktonske račiće na području primjene Konvencije CCAMLR-a o svojoj namjeri obavješćuje samo plovila s odobrenjem koja plove pod njezinom zastavom u vrijeme slanja obavijesti ili koja plove pod zastavom druge članice CCAMLR-a, no očekuje se da će za vrijeme ribolova ploviti pod zastavom dotične države članice. 4.Države članice imaju pravo odobriti sudjelovanje u ribolovu planktonskih račića plovilima koja nisu prijavljena Tajništvu CCAMLR-a u skladu sa stavcima 1., 2. i 3. ovog članka ako je odobreno plovilo spriječeno sudjelovati zbog opravdanih operativnih razloga ili više sile. U takvim okolnostima dotična država članica bez odgađanja obavješćuje Tajništvo CCAMLR-a i Komisiju, dostavljajući: (a)sve pojedinosti o namjeravanim zamjenskim plovilima, uključujući podatke predviđene člankom 3. Uredbe Vijeća (EZ) br. 601/2004; (b)sveobuhvatno izvješće o razlozima koji opravdavaju zamjenu i odgovarajuće popratne dokaze ili upućivanja. 5.Države članice ne odobravaju sudjelovanje u ribolovu planktonskih račića plovilu koje je uvršteno na bilo koji CCAMLR-ov popis plovila koja se bave nezakonitim, neprijavljenim i nereguliranim ribolovom (NNN). ODJELJAK 3.

PODRUČJE PRIMJENE KONVENCIJE IOTC-a Članak 23.

Ograničenje ribolovnog kapaciteta plovila koja obavljaju ribolov na području primjene Konvencije IOTC-a

1.Najveći broj plovila Unije koja obavljaju ribolov tropske tune na području primjene Konvencije IOTC-a i odgovarajući kapacitet u bruto tonaži utvrđeni su u točki 1. Priloga VI. 2.Najveći broj plovila Unije koja obavljaju ribolov igluna (Xiphias gladius) i tunja dugokrilca (Thunnus alalunga) na području primjene Konvencije IOTC-a i odgovarajući kapacitet u bruto tonaži utvrđeni su u točki 2. Priloga VI. 3.Države članice mogu preraspodijeliti plovila koja su raspoređena na jednog od dva oblika ribolova iz stavaka 1. i 2. na drugi oblik ribolova pod uvjetom da mogu dokazati Komisiji da tom promjenom ne dolazi do povećanja ribolovnog napora za dotične riblje stokove. 4.Ako je predložen prijenos kapaciteta na njihovu flotu, države članice osiguravaju da su plovila koja se prenose uvrštena u IOTC-ovu evidenciju plovila ili evidenciju plovila ostalih regionalnih organizacija za ribolov tune. Osim toga, ne smiju se prenositi plovila koja se nalaze na popisu plovila koja se bave nezakonitim, neprijavljenim i nereguliranim ribolovnim aktivnostima (NNN plovila) bilo kojeg RFMO-a. 5.Države članice smiju ribolovni kapacitet povećati iznad graničnih vrijednosti iz stavaka 1. i 2. samo u okviru ograničenja utvrđenih u razvojnim planovima dostavljenima IOTC-u. Članak 24.

Ploveći uređaji za sakupljanje ribe (FAD uređaji) Plovilo s mrežama plivaricama ne smije rabiti više od 550 aktivnih plovećih uređaja za sakupljanje ribe (FAD uređaji) u bilo kojem trenutku. Članak 25.

Morski psi 1.Zabranjuje se zadržavanje na plovilu, prekrcavanje ili iskrcavanje bilo kojeg dijela ili cijelih lešina velikooke lisice iz porodice Alopiidae ulovljene u svim oblicima ribolova. 2.Zabranjuje se zadržavanje na plovilu, prekrcavanje ili iskrcavanje bilo kojeg dijela ili cijelih lešina trupana oblokrilca (Carcharhinus longimanus) ulovljenih u svim oblicima ribolova, osim za plovila sveukupne dužine manje od 24 m koja su uključena u ribolovne aktivnosti isključivo unutar isključivog gospodarskog pojasa (IGP) države članice pod čijom zastavom plove, i pod uvjetom da je njihov ulov namijenjen isključivo za lokalnu potrošnju. 3.Kod slučajnog ulova vrstama iz stavaka 1. i 2. ne smije se nauditi. Primjerci se odmah puštaju u more. ODJELJAK 4.

PODRUČJE PRIMJENE KONVENCIJE SPRFMO-a Članak 26.

Pelagični ribolov 1.Države članice koje su 2007., 2008. ili 2009. aktivno obavljale aktivnosti pelagičnog ribolova na području primjene Konvencije SPRFMO-a moraju ograničiti ukupnu razinu bruto tonaže plovila koja plove pod njihovom zastavom i ribolov pelagičnih stokova u 2016. na ukupnu razinu Unije od 78 600 tona bruto na tom području. 2.Samo one države članice koje su 2007., 2008. i 2009. aktivno obavljale aktivnosti pelagičnog ribolova na području primjene Konvencije SPRFMO-a mogu loviti pelagijske stokove na tom području u skladu s TAC-ovima utvrđenima u Prilogu I.J. 3.Ribolovne mogućnosti utvrđene u Prilogu I.J smiju se loviti samo pod uvjetom da države članice Komisiji, radi njihove dostave Tajništvu SPRFMO-a, pošalju popis plovila koja aktivno love ili su uključena u pretovar na području primjene Konvencije SPRFMO-a, evidencije sustava za praćenje plovila, mjesečne izvještaje o ulovu te, prema potrebi, podatke o pristajanju u luci najkasnije do petog dana sljedećeg mjeseca. Članak 27.

Pridneni ribolov 1.Države članice ograničuju svoj pridneni ulov ili ribolovni napor u 2016. na području primjene Konvencije SPRFMO-a na one dijelove područja primjene Konvencije na kojima je u razdoblju od 1. siječnja 2002. do 31. prosinca 2006. bilo pridnenog ribolova i na razinu koja ne premašuje prosječne godišnje razine ulova ili parametre napora u tom razdoblju. Smiju loviti iznad zabilježene evidencije jedino ako SPRFMO odobri njihov plan za lov iznad zabilježene evidencije. 2.Države članice koje nemaju zabilježenu evidenciju ulova za pridneni ribolov na području primjene Konvencije SPRFMO-a u razdoblju od 1. siječnja 2002. do 31. prosinca 2006. ne smiju obavljati pridneni ribolov, osim ako SPRFMO odobri njihov plan ribolova bez zabilježene evidencije. ODJELJAK 5.

PODRUČJE PRIMJENE KONVENCIJE IATTC-a

Članak 28.

Ribolov potegačama 1.Zabranjuje se ribolov žutoperajne tune (Thunnus albacares), velikooke tune (Thunnus obesus) i tunja prugavca (Katsuwonus pelamis) plovilima s potegačama: (a)od 29. srpnja do 28. rujna 2016. ili od 18. studenoga 2016. do 18. siječnja 2017. na području koje je određeno sljedećim granicama: –pacifičkim obalama Amerika, –geografskom dužinom 150º Z, –geografskom širinom 40º S, –geografskom širinom 40º J; (b)od 29. rujna do 29. listopada 2016. na području koje je određeno sljedećim granicama: –geografskom dužinom 96º Z, –geografskom dužinom 110º Z, –geografskom širinom 4º S, –geografskom širinom 3º J. 2.Dotične države članice obavješćuju Komisiju o odabranom razdoblju lovostaja iz stavka 1. do 1. travnja 2016. U odabranom razdoblju sva plovila s potegačama dotičnih država članica moraju obustaviti ribolov potegačama na područjima definiranima u stavku 1. 3.Plovila s potegačama koja love tunu na području primjene Konvencije IATTC-a svu ulovljenu žutoperajnu tunu, velikooku tunu ili tunja prugavca moraju zadržati na plovilu, a zatim iskrcati ili prekrcati. 4.Stavak 3. ne primjenjuje se u sljedećim slučajevima: (a)kada se riba smatra neuporabljivom za prehranu ljudi zbog drugih razloga osim veličine; ili (b)u završnom dijelu izlaska u ribolov, ako plovilo nema dostatan tovarni prostor za smještaj sve tune ulovljene u tom dijelu. Članak 29.

Zabrana ribolova pasa trupana oblokrilaca 1.Zabranjuje se ribolov pasa trupana oblokrilaca (Carcharhinus longimanus) na području primjene Konvencije IATTC-a te zadržavanje na plovilu, prekrcavanje, skladištenje, nuđenje na prodaju, prodaja ili iskrcavanje bilo kojeg dijela ili cijele lešine trupana oblokrilaca na tom području. 2.Kod slučajnog ulova vrstama iz stavka 1. ne smije se nauditi. Operateri plovila primjerke odmah puštaju u more.

3.Operateri plovila: (a)bilježe broj puštanja u more uz naznaku statusa (mrtvi ili živi); (b)državi članici čiji su državljani dostavljaju podatke utvrđene u točki (a). Države članice Komisiji prenose podatke prikupljene tijekom prethodne godine do 31. siječnja godine u kojoj Uredba stupi na snagu. Članak 30.

Zabrana ribolova manta raža Plovilima Unije zabranjuje se ribolov na području primjene Konvencije IATTC-a, zadržavanje na plovilu, prekrcavanje, iskrcavanje, skladištenje, nuđenje na prodaju ili prodaja dijela ili cijele lešine manta raža (što uključuje mante i raže roda Mobula). Čim uoče raže roda Mobula plovila Unije neozlijeđene žive primjerke odmah puštaju u more kada god je to moguće. ODJELJAK 6.

PODRUČJE PRIMJENE KONVENCIJE SEAFO-a Članak 31.

Zabrana ribolova dubokomorskih morskih pasa Zabranjuje se usmjereni ribolov sljedećih dubokomorskih morskih pasa na području primjene Konvencije SEAFO-a: –fantomska morska mačka (Apristurus manis), –Bigelowov kostelj (Etmopterus bigelowi), –kratkorepi kostelj (Etmopterus brachyurus), –kostelj svijetleći (Etmopterus princeps), –kostelj sićušni (Etmopterus pusillus), –raže (Rajidae), –baršunasti kostelj (Scymnodon squamulosus), –dubokomorski morski psi iz nadreda Selachimorpha. –pas kostelj piknjavac (Squalus acanthias), ODJELJAK 7.

PODRUČJE PRIMJENE KONVENCIJE WCPFC-a Članak 32.

Uvjeti ribolova velikooke tune, žutoperajne tune, tunja prugavca i južnopacifičkog tunja 1.Države članice osiguravaju da broj dana ribolova dodijeljen plovilima s potegačama koja love velikooku tunu (Thunnus obesus), žutoperajnu tunu (Thunnus albacares) i tunja prugavca (Katsuwonus pelamis) na području primjene Konvencije WCPFC-a na otvorenom moru između 20º S i 20º J ne premaši 403 dana.

2.Plovila Unije ne smiju loviti južnopacifičkog tunja dugokrilca (Thunnus alalunga) na području primjene Konvencije WCPFC-a južno od 20°J. 3.Države članice osiguravaju da ulov velikooke tune (Thunnus obesus) plovilima s parangalom ne prelazi 2 000 tona u 2016. Članak 33.

Područje zabrane ribolova FAD uređajima 1.Na području primjene Konvencije WCPFC-a koje se nalazi između 20° S i 20° J zabranjuju se ribolovne aktivnosti plovilima s potegačama koja rabe uređaje za okupljanje ribe (FAD uređaji) od 00:00 sati 1. srpnja 2016. do 24:00 sata 31. listopada 2016. U tom razdoblju plovilo s potegačama može obavljati ribolovne aktivnosti samo unutar tog područja primjene Konvencije WCPFC-a samo ako se na plovilu nalazi promatrač koji nadzire da plovilo ni u jednom trenutku: (a)ne rabi FAD ili srodni elektronički uređaj; (b)ne lovi jata riba s pomoću FAD uređaja. 2.Sva plovila s potegačama na dijelu područja primjene Konvencije WCPFC-a iz stavka 1. zadržavaju i iskrcavaju ili prekrcavaju svu ulovljenu velikooku tunu, žutoperajnu tunu i tunja prugavca. 3.Stavak 2. ne primjenjuje se u sljedećim slučajevima: (a)u završnom dijelu izlaska u ribolov, ako plovilo nema dostatan tovarni prostor za smještaj sve ribe; (b)ako je riba neuporabljiva za prehranu ljudi zbog drugih razloga osim veličine; ili (c)ako dođe do ozbiljnog kvara uređaja za zamrzavanje. Članak 34.

Ograničenja broja plovila Unije s odobrenjem za ribolov igluna (sabljarka) Najveći broj plovila Unije koja imaju odobrenje za ribolov igluna (sabljarka) (Xiphias gladius) na područjima južno od 20° J područja primjene Konvencije WCPFC-a naveden je u Prilogu VII. Članak 35.

Svilenkasti morski psi i psi trupani oblokrilci 1.Zabranjuje se zadržavanje na plovilu, prekrcavanje, skladištenje ili iskrcavanje bilo kojeg dijela ili cijele lešine sljedećih vrsta na području primjene WCPFC-a: (a)svilenkasti morski psi (Carcharhinus falciformis); (b)psi trupani oblokrilci (Carcharhinus longimanus). 2.Kod slučajnog ulova vrstama iz stavka 1. ne smije se nauditi. Primjerci se odmah puštaju u more. Članak 36.

Područje preklapanja IATTC-a i WCPFC-a 1.Plovila navedena isključivo u registru WCPFC-a primjenjuju mjere utvrđene člancima 32. do 35. pri ribolovu na području preklapanja IATTC-a i WCPFC-a utvrđenom u članku 4. točki (r).

2.Plovila navedena u registru WCPFC-a i u registru IATTC-a te plovila navedena isključivo u registru IATTC-a primjenjuju mjere utvrđene u članku 28. stavku 1. točki (a), članku 33. stavcima 2. do 4. i članku 29. pri ribolovu na području preklapanja IATTC-a i WCPFC-a utvrđenom u članku 4. točki (r). ODJELJAK 8.

BERINGOVO MORE Članak 37.

Zabrana ribolova na pučini Beringova mora Zabranjuje se ribolov aljaške kolje (Theragra chalcogramma) na pučini Beringova mora. GLAVA III.

RIBOLOVNE MOGUĆNOSTI

PLOVILA TREĆIH ZEMALJA U VODAMA UNIJE Članak 38.

TAC-ovi Ribarska plovila koja plove pod zastavom Norveške i ribarska plovila registrirana na Farskim otocima imaju odobrenje za ribolov u vodama Unije u okviru TAC-ova utvrđenih u Prilogu I. ovoj Uredbi na koje se primjenjuju uvjeti predviđeni ovom Uredbom i poglavljem III. Uredbe (EZ) br. 1006/2008. Članak 39.

Odobrenja za ribolov Najveći broj odobrenja za ribolov za plovila trećih zemalja koja obavljaju ribolov u vodama Unije utvrđen je u Prilogu VIII. Članak 40.

Uvjeti za iskrcaj ulova i usputnog ulova Uvjeti utvrđeni u članku 7. primjenjuju se na ulov i usputni ulov plovila trećih zemalja koja obavljaju ribolov u skladu s odobrenjima utvrđenima u članku 39. Članak 41.

Zabrane 1.Plovilima trećih zemalja zabranjuje se loviti, zadržavati na plovilu ili prekrcavati i iskrcavati sljedeće vrste: (a)zvjezdasta raža glatica (Amblyraja radiata) u vodama Unije zona ICES-a II.a, III.a i VII.d te potpodručja ICES-a IV.; (b)sljedeće vrste porodice pilašica u vodama Unije: –Anoxypristis cuspidate; –Pristis clavata; –Pristis pectinata; –Pristis pristis; –Pristis zijsron;

(c)psina golema (Cetorhinus maximus) i velika bijela psina (Carcharodon carcharias) u vodama Unije; (d)kompleks raže (Dipturus batis) (Dipturus cf. flossada i Dipturus cf. intermedia) u vodama Unije zona ICES-a IIa i potpodručja ICES-a III., IV., VI., VII., VIII., IX. i X.; (e)pas butor (Galeorhinus galeus) ulovljen parangalima u Vodama Unije zone ICES-a II.a i potpodručja ICES-a I., IV., V., VI., VII., VIII., XII. i XIV.; (f)glatki kostelj crnac (Etmopterus pusillus) u vodama Unije zone ICES-a II.a i potpodručja ICES-a I., IV., V., VI., VII., VIII., XII. i XIV.; (g)drkovina (Dalatias licha), kljunasti morski pas (Deania calcea), ljuskasti kostelj dubinac (Centrophorus squamosus), kostelj svijetleći (Etmopterus princeps) i portugalski morski pas (Centroscymnus coelolepis) u vodama Unije zona ICES-a II.a i potpodručja ICES-a I., IV. i XIV.; (h)kučina (Lamna nasus) u vodama Unije; (i)grebenska manta (Manta alfredi) u vodama Unije; (j)divovska manta (Manta birostris) u vodama Unije; (k)sljedeće vrste raža roda Mobula u vodama Unije: i. golub uhan (Mobula mobular); ii. Mobula rochebrunei; iii. Mobula japanica; iv. Mobula thurstoni; v. Mobula eregoodootenkee; vi. Mobula munkiana; vii. Mobula tarapacana; viii. Mobula kuhlii; ix. Mobula hypostoma; (l)raža kamenica (Raja clavata) u vodama Unije zone ICES-a III.a; (m)norveška raža (Raja (Dipturus) nidarosiensis) u vodama Unije zona ICES-a VI.a, VI.b, VII.a, VII.b, VII.c, VII.e, VII.f, VII.g, VII.h i VII.k; (n)raža vijošarka (Raja undulata) u vodama Unije potpodručja ICES-a VI., IX. i X. i bijela raža balavica (Raja alba) u vodama Unije potpodručja ICES-a VI., VII., VIII., IX. i X.; (o)ražopsi (Rhinobatidae) u vodama Unije potpodručja ICES-a I., II., III., IV., V., VI., VII., VIII., IX., X. i XII.; (p)sklat sivac (Squatina squatina) u vodama Unije. 2.Kod slučajnog ulova vrstama iz stavka 1. ne smije se nauditi. Primjerci se odmah puštaju u more. GLAVA IV.

ZAVRŠNE ODREDBE Članak 42.

Odborski postupak 1.Komisiji pomaže Odbor za ribarstvo i akvakulturu osnovan Uredbom (EU) br. 1380/2013. Navedeni je odbor odbor u smislu Uredbe (EU) br. 182/2011. 2.Pri upućivanju na ovaj stavak primjenjuje se članak 5. Uredbe (EU) br. 182/2011.